Det Økonomiske og Sociale Udvalgs Udtalelse om "Kommissionens forslag til Rådets direktiv om anden ændring af direktiv 89/655/EØF om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet (andet særdirektiv i henhold til artikel 16 i direktiv 89/391/EØF)"

(1999/C 138/10)

Rådet for Den Europæiske Union besluttede den 18. december 1998 under henvisning til EF-traktatens artikel 118 A at anmode om Det Økonomiske og Sociale Udvalgs udtalelse om det ovenævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Renata Polverini til ordfører. Sektionen vedtog sin udtalelse den 4. marts 1999.

Det Økonomiske og sociale Udvalg vedtog på sin 362. plenarforsamling af 24.-25. marts 1999, mødet den 25. marts 1999, følgende udtalelse med 81 stemmer for, 22 imod og 14 hverken for eller imod.

1. Indledning

1.1. Forslaget til direktiv indebærer en ændring af direktiv 89/655/EØF(1) om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet. Der er tale om at integrere visse aspekter vedrørende arbejdsudstyr, som ikke blev medtaget af Rådet, da direktivet blev ændret første gang med direktiv 95/63/EF(2).

1.2. Formålet med forslaget, som bygger på traktatens artikel 118, er at forbedre sikkerheds- og sundhedsniveauet i forbindelse med anvendelse af arbejdsudstyr ved udførelse af midlertidigt arbejde i højden og således bidrage til en væsentlig nedbringelse af antallet af fald. Statistikker over ulykker, der er forbundet med fald fra højder, (og som tegner sig for omkring 10 % af alle arbejdsulykker) har bekræftet, at denne form for arbejde udsætter arbejdstagerne for store risici.

1.3. Kommissionen anfører, at stiger og stilladser er den mest benyttede form for arbejdsudstyr til udførelse af midlertidigt arbejde i højden, og at arbejdstagernes sikkerhed afhænger af arbejdets tilrettelæggelse, de tekniske specifikationer for udstyret samt procedurer og instrukser for brugen af det.

1.4. På baggrund heraf gives der i bilaget til forslaget en række anvisninger mht. valg og anvendelse af arbejdsudstyr i form af adgangsveje og opholdssteder til udførelse af arbejde i højden med særlig vægt på anvendelse af stiger samt opstilling og nedtagning af stilladser.

2. Generelle bemærkninger

2.1. ØSU godkender Kommissionens forslag og er enig i, at der er behov for at beskytte arbejdstagere, som anvender arbejdsudstyr til udførelse af midlertidigt arbejde i højden, idet fald fra højder er et alvorligt problem.

2.2. ØSU fremsætter dog nogle forslag til en forbedring af terminologien, som på visse punkter er upræcis. Hovedsigtet er dog fortsat at sikre en effektiv beskyttelse af arbejdstagerne gennem et højere beskyttelsesniveau i forbindelse med arbejdets tilrettelæggelse, som bør baseres på præcise tekniske krav til arbejdsudstyret og sikre arbejdsprocedurer.

2.2.1. I dette øjemed understreger ØSU, at en nedbringelse af antallet af ulykker kræver en drastisk indsats mht. arbejdets tilrettelæggelse, først og fremmest ved at indføre mere præcise "skriftlige arbejdsprocedurer" med specifikke forskrifter, oplysninger om krav til udstyret (løse stiger og stilladser) og brugsanvisninger.

2.3. I den forbindelse, og på linje med hvad der anføres i direktiv 89/391/EØF(3) om forbedring af arbejdstagernes sikkerhed og sundhed under arbejdet, insisterer ØSU på, at kun arbejdstagere, der har fået passende instrukser, sættes til at anvende arbejdsudstyr, som frembyder en specifik risiko, f.eks. det udstyr, der anvendes ved udførelse af arbejde i højden (stilladser osv.).

2.4. ØSU henstiller at Kommissionen opfordrer medlemslandene til at indføre et præmieringssystem for at sikre gennemførelsen af sundhedsbeskyttelsesforanstaltninger i SMV, især med hensyn til oplæring af personalet i anvendelse af arbejdsudstyret.

2.5. I betragtning af den udstrakte anvendelse af stilladser i virksomheder, som udfører bygnings-, nedrivnings- og vedligeholdelsesopgaver, opfordrer ØSU Kommissionen til at udarbejde mere detaljerede retningslinjer for stilladskonstruktion, herunder en teknisk beskrivelse, instrukser og monteringsdiagrammer.

2.5.1. Beskrivelsen kan bl.a. omfatte oplysninger om:

- stilladsets elementer, deres dimensioner og tolerancegrænser samt en generel skitse

- de anvendte materialers modstandsdygtighed og sikkerhedskoefficienterne for de enkelte materialer

- de belastningsforsøg, de forskellige elementer har været igennem

- konstruktionsberegninger under forskellige arbejdsbetingelser

- forskrifter for belastningsafprøvning af stilladset

- opstilling, brug og nedtagning af stilladset med henblik på at undgå fald, faldende genstande, belastningsskader og lignende

- typeplan for stilladser med angivelse af den maksimalt tilladte belastning og stilladshøjde samt mindst tilladte dækbredde, hvor det ikke er nødvendigt med beregninger ved hver ibrugtagning.

3. Særlige bemærkninger(4)

3.1. Bilag. Stk. 4.1.1, første afsnit: "tilstrækkeligt" ændres til "passende".

3.1.1. For at fjerne faldrisikoen skal beskyttelsesniveauet for arbejdstagerne naturligvis ikke være "tilstrækkeligt", men "passende".

3.2. Stk. 4.1.1, andet afsnit: ingen ændringer på dansk.

3.3. Stk. 4.1.2: afsnittet affattes således:

"Brug af løs(5) stige som arbejdsstation for udførelse af arbejde i højden skal være nøje begrænset (begrænses) til situationer, hvor brugen er så kortvarig og risikoen så ringe, at det ikke vil være hensigtsmæssigt at bruge andet, mere sikkert arbejdsudstyr."

3.3.1. Det bør understreges, at løse stiger ikke er beregnet til at blive anvendt som arbejdsstation, men kun som et redskab til at bevæge sig op og ned ad.

3.4. Stk. 4.1.4: afsnittet affattes således:

"Ud fra hvilken type arbejdsudstyr der er valgt på baggrund af ovenstående, skal det fastsættes (der tages stilling til), hvilke forholdsregler der vil egne sig bedst til at reducere de risici, der er forbundet med at anvende udstyret (de med arbejdet forbundne risici). Først og fremmest (Om nødvendigt) skal der installeres kollektive faldsikringsanordninger. Disse anordninger skal være indrettet på en sådan måde og have den fornødne styrke til, at de kan hindre eller standse fald fra højder og i videst muligt omfang (så vidt muligt) modvirke, at arbejdstagerne kommer til skade. Sikringsanordningerne må kun være gennembrudt på steder med adgang til og fra stiger."

3.4.1. Det er også på sin plads at henvise til bestemmelsen i artikel 6 i rammedirektiv 89/391/EØF om, at "foranstaltninger til kollektiv beskyttelse" skal gå forud for "foranstaltninger til individuel beskyttelse", som kun har en supplerende funktion.

3.5. Stk. 4.1.5 tilføjes:

"For at skabe trygge arbejdsbetingelser bør brugerne have adgang til en vejledning vedrørende opstilling, brug og nedtagning af de nødvendige stilladser og stiger. Denne vejledning skal løbende føres ajour."

3.6. Stk. 4.2.1: afsnittet affattes således:

"Stiger opstilles på en sådan måde, at deres stabilitet er sikret under brugen. Løse stiger skal støtte på et stabilt, bæredygtigt, fast og vandret underlag. Hængestiger, bortset fra stiger ophængt i reb, skal fastgøres forsvarligt, så de ikke kan forskubbe sig (og så svingninger undgås)."

3.7. Stk. 4.2.2: afsnittet affattes således:

"Løse stiger sikres mod udskridning før ibrugtagning, enten ved at vangerne fastgøres foroven eller forneden eller ved hjælp af en skridsikker anordning eller ved hjælp af en anden lige så effektiv metode. Først og fremmest skal der gøres alt, hvad der er teknisk muligt, for at fastgøre stigen stabilt. Hvis dette er helt umuligt, skal en person stå ved foden af stigen og holde den. Håndbetjente stiger skal være af en sådan længde, at vangerne rager tilstrækkeligt langt ud over adgangsplatformen. Sektionerne i stiger bestående af flere sektioner skal fastgøres (må ikke kunne bevæge sig i forhold til hinanden) under brugen. (Mobile) Løse stiger sikres inden ibrugtagning."

3.7.1. Det er ofte umuligt at fastgøre en stige. For at forhindre nedstyrtning er det i sådanne tilfælde vigtigt, at en person holder stigen, når arbejdstageren går op og ned ad den.

3.8. Stk. 4.3.2: afsnittet affattes således:

"Sagkyndige medarbejdere udarbejder (der udarbejdes) en vejledning i opstilling, nedtagning og anvendelse under hensyn til kompleksiteten og højden af det valgte stillads. Vejledningen kan være en (standard) generel vejledning suppleret med oplysninger om særlige detaljer vedrørende det konkrete stillads."

3.8.1. Stilladser bør opstilles i overensstemmelse med fabrikantens tegninger eller, i tilfælde af andre stilladskonstruktioner, efter forud fastsatte anvisninger, udarbejdet af sagkyndige medarbejdere, som ligeledes udarbejder en sikkerhedsplan for anvendelsen.

3.9. Stk. 4.3.3: efter "effektiv metode" indføjes følgende punktum:

"Stilladset skal være passende afstivet såvel på langs som på tværs".

3.10. Stk. 4.3.4: afsnittet affattes således:

"Stilladsgulvet skal være dimensioneret under hensyn til arbejdets art, og således at arbejdstagerne kan færdes på det uden risiko. Gulvet skal være fuldkomment sikkert, og dets tykkelse skal derfor være afpasset efter afstanden mellem to støttepunkter og den belastning, det udsættes for. De planker, som stilladsgulvet består af, må ikke kunne forskubbe sig og skal slutte tæt sammen og ligge helt op til arbejdsfladen. Alle frie sider af stilladsgulvet skal omgives af et gelænder. (Stilladsgulvet monteres således, at dets elementer ikke kan forskubbe sig ved normal brug). Der må ikke være uforsvarlige mellemrum mellem de elementer, der udgør gulvet, og de vertikalt placerede kollektive sikkerhedsanordninger. Både gelænderet og fodbrættet skal være fæstnet til vangernes inderside. Afstanden mellem stilladsgulvet og murværket skal være så lille, at risikoen for nedstyrtning er fjernet."

3.10.1. For at beskytte arbejdstagerne effektivt mod risikoen for nedstyrtning bør kravene til stilladsgulvet, plankebelægninger og gelænderet være nøje specificeret, så virksomhederne ikke fortolker bestemmelserne efter eget skøn.

3.11. Stk. 4.3.6: afsnittet affattes således:

"Stilladser må kun opstilles, nedtages og ændres i større omfang under ledelse af en sagkyndig person. Arbejdet skal desuden udføres af arbejdstagere, der er oplært til at udføre denne type arbejde. Denne oplæring omfatter læsning af opstillings- og nedtagningsvejledninger, sikkerhed under opstilling, nedtagning og ændring af de pågældende stilladser, forebyggelse af risici for nedstyrtning af personer eller genstande, arbejdsprocedurer for anvendelse af individuelle beskyttelsesanordninger, effekten af ændringer i vejrforholdene eller af dårligt vejr, belastningskoefficienter og alle andre risici, som ovennævnte operationer kan indebære. En sagkyndig medarbejder (Den sagkyndige) og de pågældende arbejdstagere skal (er) under arbejdet være i besiddelse af den opstillings- og nedtagningsplan, der er omtalt i punkt 4.3.2 dette bilag, samt en vejledning vedrørende opstilling, brug og nedtagning."

3.11.1. Det bør understreges, at opstilling og nedtagning skal foretages af kvalificeret personale og koordineres af en tilsynsførende, i overensstemmelse med opstillingsvejledningen og procedurerne.

3.12. Stk. 4.3.7: afsnittet affattes således:

"Når det i forbindelse med udførelsen af en særlig arbejdsopgave er nødvendigt midlertidigt at fjerne en kollektiv faldsikringsanordning, træffes der til erstatning herfor andre effektive foranstaltninger og sikre arbejdsprocedurer."

3.12.1. I forbindelse med alle farlige operationer - hvor arbejdsprocessen nødvendiggør en indskrænkning af de kollektive beskyttelsesforanstaltninger - skal arbejdsgiveren anvende "skriftlige arbejdsprocedurer" vedrørende anvendelse af individuelle beskyttelsesanordninger (f.eks. sikkerhedssele i situationer, hvor arbejdstagere risikerer at falde ned) for at mindske risikoen.

Bruxelles, den 25. marts 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) EFT L 393 af 30.12.1989, s. 13 - ØSU's udtalelse EFT C 318 af 12.12.1988, s. 26.

(2) EFT L 335 af 30.12.1995, s. 28 - ØSU's udtalelse EFT C 397 af 31.12.1994, s. 13.

(3) EFT L 183 af 29.06.1989, s. 1 - ØSU's udtalelse EFT C 175 af 4.7.1988, s. 22.

(4) NB: de foreslåede ændringer af Kommissionens tekst er i kursiv og skrevet med fede typer. I parentes er anført den tekst, der udgår eller erstattes.

(5) Udstyr for adgang til højere eller lavere beliggende arbejdsstationer.